วิ่งแสนกิโล
โดย...ทีมข่าวการเงินโพสต์ทูเดย์
19 ส.ค. 2559

โดย...ทีมข่าวการเงินโพสต์ทูเดย์
นายแบงก์อินดี้ในเมืองไทยมีไม่กี่คน หนุ่มปั๋ม พัชร สมะลาภา รองกรรมการผู้จัดการแบงก์กสิกรไทย เป็นหนึ่งในนี้ ทำให้แคมเปญฉลองครบรอบ 71 ปี ธนาคารกสิกรไทยปีนี้แหวกแนวไม่เหมือนใคร
ว่าแล้วหนุ่มปั๋ม ก็ชวนรองกรรมการผู้จัดการคู่หูอย่าง ลุงตาว ศีลวัต สันติวิสัฎฐ์ ระดมลูกน้อง 3 สายงาน จัดวิ่ง “100,000 KM We Can” ซึ่งเป็นส่วนหนึ่งของการสร้างวัฒนธรรมองค์กร (K-Culture) ให้น้องๆ รวมทีมวิ่งเก็บระยะทางอย่างน้อย 71 กม. ใน 71 วัน เป้าหมายระยะทางวิ่งรวมทั้งหมด 1 แสน กม.
งานนี้ทุกคนที่เข้าร่วมจะได้รับรางวัลแบบแนวๆ ได้แก่ รางวัลอึดหนักมาก สำหรับทีมที่วิ่งได้ระยะทางสูงสุด รางวัลพร้อมยกทีม ทีมที่นัดซ้อมและถ่ายรูปได้โดนใจกรรมการ รางวัลคอสตูมแน่น ทีมที่เน้นจัดหนักเสื้อผ้า หน้า ผม และรางวัลเก่งกว่าปั๋ม ให้รางวัลคนที่วิ่งได้ชนะหนุ่มปั๋ม ใครได้ไปคงภูมิใจน่าดู ฮ่า ฮ่า